इसकी वजह न रोना; दुख, गुस्सा, तनाव देगा डिप्रेशन, रोने के क्लब खुले, आंसुओं को पिएं नहीं बहाएं
Crying Benefits In Hindi - Everything You Need To Know. आंसुओं को दिल की जुबान कहा जाता है। खुशी हो या गम, दोनों में आंसुओं का साथ रहता है। आप कहेंगे कि आज छुट्टी के दिन हम आंसुओं का जिक्र क्यों ले बैठे हैं
आंसुओं को दिल की जुबान कहा जाता है। खुशी हो या गम, दोनों में आंसुओं का साथ रहता है। आप कहेंगे कि आज छुट्टी के दिन हम आंसुओं का जिक्र क्यों ले बैठे हैं? शायरों, गायकों, कहानीकारों, उपन्यासकारों, कलाकारों सभी ने आंसुओं को खूब भुनाया है। कॉमेडी इतनी सफल नहीं होती, जितनी ट्रेजडी होती है।
किसी के दुख में शामिल हुए लोग कई बार अपना ही दुख याद करके रो लेते हैं। रोना दिल की सेहत के लिए अच्छा होता है। आज ‘फुरसत का रविवार’ में दिल का गुबार निकालने वाले आंसुओं पर ही बात करते हैं।
क्या आपने कभी सोचा है कि जवानी की दहलीज पर आते-आते लोगों को बचपन क्यों याद आने लगता है? दौलत-शोहरत के बजाय हम अचानक खेल-खिलौने, रूठने-मनाने की कमी क्यों महसूस करने लगते हैं?
इसका भी जवाब है। नेशनल ब्यूरो ऑफ इकोनॉमिक रिसर्च के एक सर्वे के मुताबिक कोई भी इंसान बचपन से लेकर 15-16 साल की उम्र तक सबसे ज्यादा खुश रहता है। इसके बाद जैसे-जैसे उम्र बढ़ती है, वैसे-वैसे खुशियां घटती चली जाती हैं।
लेकिन ऐसा क्यों होता है?
वेलनेस कोच कोमल सिंह इसके पीछे आंसुओं को वजह मानती हैं। कोमल सिंह के मुताबिक बचपन में इंसान सबसे ज्यादा रोता है। कोई पसंद की चीज नहीं मिली या किसी ने डांट दिया, बस बच्चे रोने लगते हैं।
लेकिन दूसरी ओर, पसंद की चीजें मिलते ही खिलखिलाहट उनके चेहरे पर वापस खिलने लगती है। उनके मन में किसी तरह का गिला-शिकवा नहीं रह जाता है। वो अपना सारा दुख आंसुओं के जरिए बहा देते हैं। कुछ भी जमाकर नहीं रखते।
दूसरी ओर, आप देखेंगे कि 15-16 साल की उम्र में लोगों पर बड़े होने या दिखने का दबाव पड़ने लगता है। यही वो उम्र है जब रोने पर कहा जाता है कि बचकानी हरकत मत करो।’
नतीजतन इस उम्र में लोग रोना बंद कर देते हैं। गम, गुस्सा, तनाव उनके मन में जमा होता जाता है और खुशियां दिनोंदिन कम होती जाती हैं।
आंसू और खुशी का है प्यार भरा रिश्ता, निभाएंगे तो खुश रहेंगे
कुछ साल पहले सूरत में एक अनोखा क्लब खुला। ये एक ‘क्राइंग क्लब’ है। लोग अपनी जिंदगी में खुशियों के रंग भरने के लिए इस क्लब में रोने आते हैं।
बच्चों से लेकर बूढ़े-जवान और महिलाएं बिना किसी झिझक के यहां खुलकर रोते हैं। दुनिया के दूसरे कई देशों में भी इस तरह के ‘क्राइंग क्लब’ खुलने लगे हैं।
रोने के नफा-नुकसान जानने से पहले क्राइंग क्लब की दुनिया में झांक लेते हैं…
वर्ल्ड रिकॉर्ड बनाने वाले लाफ्टर गुरू ने आंसुओं में खोजी खुशी
सूरत के रहने वाले कमलेश मसालावाला लाफ्टर थेरेपिस्ट और साइकोलॉजिस्ट के बतौर जाने जाते थे। फिर वह लाफ्टर गुरू के नाम से मशहूर हुए और उनका नाम लिम्का बुक ऑफ वर्ल्ड रिकॉर्ड में भी दर्ज हो गया।
उन्हें आइडिया आया कि रुलाकर लोगों को खुश किया जाए। इस तरह सूरत में देश का पहला ‘क्राइंग क्लब’ खुला।
यहां कमलेश लोगों को उनके सबसे बुरे और भावुक पल याद दिलाते हैं। लोगों को जार-जार से रोने के लिए उकसाया जाता है।
आगे बढ़ने से पहले इस पोल में अपनी राय दें
आंसुओं में बह जाते हैं जहरीले केमिकल
हमारे शरीर में ‘कार्टिसोल’ नाम का एक केमिकल नेचुरली बनता रहता है। शरीर में रहकर ये केमिकल डिप्रेशन, एंग्जाइटी और हाइपर टेंशन का कारण बनता है। इस खतरनाक केमिकल को शरीर से बाहर निकालने का एक ही रास्ता है, खुलकर रोइए।
आंसुओं के जरिए ये बॉडी से बाहर निकल जाता है। रोने से शरीर में ‘कार्टिसोल’ की मात्रा कम हो जाती है और इंसान खुश, स्वस्थ और फ्रेश फील करने लगता है।
रोने से बेहतर होती है नींद, नष्ट होते हैं आंख के बैक्टीरिया
अमेरिका की ‘नेशनल लाइब्रेरी ऑफ मेडिसिन’ ने रोने के फायदे पर कई रिसर्च की हैं। इसके मुताबिक रोने से नींद की क्वालिटी और टाइमिंग बेहतर होती है। आपने भी अक्सर देखा होगा कि बच्चे रोने के तुरंत बाद सो जाते हैं।
इसके अलावा इमोशनल टीयर्स ऑक्सीटॉक्सिन और इंडोरफिन्स जैसे हॉर्मोन रिलीज करते हैं, जिनसे हमारी खुशियां बढ़ती हैं और बॉडी रिलैक्स फील करती है। ऑक्सीटॉक्सिन को तो ‘लव हॉर्मोन’ भी कहते हैं। यह भी रोने के बाद ही रिलीज होता है।
इमोशनल टीयर्स से लाइसोजिम नाम का एक केमिकल रिलीज होता है। यह केमिकल एंटीबैक्टीरियल होने की वजह से आंखों को साफ करता है। आंखों में बैक्टीरिया से होने वाले एंथ्रैक्स जैसी खतरनाक बीमारियों से बचाव होता है।
दूसरों के गम में रोती रुदाली, इनका किरदार निभाकर डिंपल को मिला नेशनल अवॉर्ड
आंसुओं के सहारे खुशियां ढूंढने की परंपरा भारत के लोगों को पहले से पता थी। तभी यहां रोने के लिए भी परम्पराएं बनीं। एक बिरादरी बन गई जिन्हें दुख की घड़ी में पैसे देकर रोने के लिए बुलाया जाता है।
यह बिरादरी राजस्थान के रेगिस्तानी इलाकों में रुदाली नाम से जानी जाती है। इनका काम सामंतों के गम में रोना होता।
जब भी गांव के किसी बड़े या प्रभावशाली शख्स की मृत्यु होती; रूदाली अपनी पूरी टोली के साथ उस घर में जाकर रोतीं। रोने के बदले उस परिवार से इन्हें अच्छा-खासा इनाम मिलता।
ऐसी मान्यता थी कि रोना कमजोरी की निशानी है। इसलिए अपनों की मौत पर भी सामंतों को रोने की मनाही थी। उनके लिए ये काम रूदाली करतीं।
कई जगहों पर रोने का पैमाना भी तय होता; जिसके लिए रेट भी अलग-अलग होते। मसलन, कम पैसों में सामान्य ढंग से रोया या सिर्फ सुबका जाता तो ज्यादा पैसे देने पर ये आंगन में लोटते हुए और छाती कूटते हुए जोर-जोर से रोतीं।
1993 में बॉलीवुड में ‘रुदाली’ नाम की एक फिल्म भी बनी। इस फिल्म में डिंपल कपाड़िया ने रूदाली का किरदार निभाया था। फिल्म काफी हिट रही। इसके लिए डिंपल को बेस्ट एक्ट्रेस का और समीर चंदा को बेस्ट डायरेक्टर का नेशनल अवॉर्ड भी मिला।
हालांकि आज सरकार की ओर से इस परंपरा पर रोक है। बैन के बावजूद राजस्थान के कई इलाकों में रूदाली आज भी देखी जा सकती हैं।
पंजाब में भी ‘स्यापा डालने’ आती थीं महिलाएं 
पंजाबी में एक शब्द है ‘स्यापा करना’; जिसका इस्तेमाल आजकल हिंदी में भी होने लगा है। इसका मतलब है शोर-शराबे के साथ रोना।
लेकिन पंजाब का स्यापा भी राजस्थान की रुदाली की तरह एक परंपरा रही है। यहां भी किसी के दुख में जाकर सामूहिक रूप से रोने का रिवाज था।
पूर्वांचल में गाते हुए रोने का चलन, कह सकते हैं क्राइंग क्लब
मॉडर्न क्राइंग क्लब से अनजान गांव की महिलाएं भी हजारों सालों से साथ-साथ रोकर अपना मन हल्का करती रही हैं।
लगभग पूरे उत्तर भारत में किसी के मरने पर घर और रिश्तेदारी की महिलाएं इकट्ठा होकर रोती हैं। रोते हुए एक खास किस्म की लय में मरे हुए शख्स को याद किया जाता है। यह परंपराएं गावों में आज भी देखी जा सकती है।
इसके अलावा बेटी की विदाई या गौने के मौके पर भी महिलाएं इसी तरह झुंड बनाकर रोती हैं। खुशी और गम दोनों के मौकों पर साथ रोने का चलन है। आम बोलचाल की भाषा में इसे ‘घौना करना’ या ‘घौना पसारना’ कहते हैं।
जापान में शुरू हुआ मॉडर्न क्राइंग क्लब, भारत और पश्चिमी देशों में फैला
मॉडर्न क्राइंग क्लब की शुरुआत जापान में इसी सदी में हुई है। दुनिया भर में हुई रिसर्चों से लोग आंसुओं के फायदे तो जान चुके थे, लेकिन बड़े होने और बड़ा दिखने के दबाव के चलते वो रोना भूल गए थे।
ऐसे में लोगों को एक बार फिर से रोने की कला सिखाने के लिए मॉडर्न क्राइंग क्लब खुलने लगे हैं। कोरोना महामारी के बाद क्राइंग क्लब्स की संख्या तेजी से बढ़ी है।
यहां लोग इमोशनल गाने, फिल्म, क्लिप्स वगैरह देखते, एक-दूसरे से इमोशनल कहानियां शेयर भी करते हैं। रोने पर कोई किसी को चुप कराने की कोशिश नहीं करता, बल्कि रोने के लिए और उकसाता है। चीख कर रोने की भी यहां मनाही नहीं होती।
कुदरत ने सिर्फ इंसानों को दी है रोने की छूट
डेनमार्क के जाने-माने साइकोलॉजिस्ट डॉ. विंजर्होस्ट ने 2013 में रोने के बारे में एक किताब लिखी। इसमें उन्होंने बताया कि इमोशनल होने पर रोने की कला सिर्फ इंसानों को आती है।
‘घड़ियाली आंसू’ जैसी कहावत दुनिया भर में मशहूर है, लेकिन इन जानवरों के आंसू इमोशनल नहीं होते, ये सिर्फ उनकी आंखों को तर रखने के लिए निकलते हैं। इनका खुशी या गम से कोई रिश्ता नहीं होता।
साथ रोने से मजबूत होते हैं रिश्ते, क्राइंग क्लब में पक्की फ्रेंडशिप
एक मशहूर भजन है- ‘सुख के सब साथी, दुख में न कोई’ लेकिन दूसरा तथ्य यह भी है कि इमोशन पलों में मिले दो-एक साथी ही हमेशा के लिए याद रह जाते हैं।
कई साइकोलॉजिकल रिसर्च में यह बात साबित हो चुकी है कि साथ रोने से लोगों के आपसी रिश्ते मजबूत होते हैं।
यही वजह है कि रिलेशनशिप कोच नए कपल्स को शुरुआती डेट्स पर इमोशनल या हॉरर फिल्में देखने की सलाह देते हैं।
रोने वाला शख्स कमजोर नहीं, वह ज्यादा मिलनसार और मददगार
आमतौर पर लोग रोने को कमजोरी की निशानी समझ लेते हैं, लेकिन अमेरिका में हुई एक रिसर्च की मानें तो रोना कमजोर होने की निशानी नहीं है।
इस पर रिसर्च करने वाले डॉ. विलियम फ्रे ने लिखा कि रोने वाले लोग ज्यादा सोशल और मददगार होते हैं। ऐसे लोग कम या न रोने वालों की अपेक्षा रिश्ते और दोस्ती बेहतर निभाते हैं। ये अपनी बात के भी पक्के होते हैं।
बार-बार रोना भी डिप्रेशन की निशानी, इस पॉइंट पर हो जाएं सावधान
आपने रोने के तमाम फायदे जान लिए हैं। समय-समय पर रोते रहना हमारी सेहत और खुशियों को बढ़ा देता है, लेकिन अगर रुलाई बार-बार और बिना किसी वजह के आए तो भी सावधान होने की आवश्यकता है।
डॉक्टर्स बताते हैं कि सप्ताह में 2 से 3 बार इमोशनल होना और रोना नॉर्मल हो सकता है, लेकिन अगर इससे ज्यादा या दिन में कई बार रूलाई आ रही हो तो तुरंत डॉक्टर को दिखाने की जरूरत है। यह डिप्रेशन का लक्षण हो सकता है।
रोने की भी अलग-अलग स्टेज होती हैं। कोई मन ही मन रोता है तो कोई रुआंसा होकर संभल जाता है। कोई सुबकता और सिसकता है। दुख जब बेकाबू हो जाता है तो व्यक्ति फूट-फूटकर रोता है या चीत्कार करता है। अगर कोई अपने आंसुओं को काबू कर ले तो चुपचाप आहें भरता है, लेकिन कुछ भी कहें, रुलाई फूटना सेहत के लिए अच्छा है। शरमाएं नहीं, चोट लगने या तकलीफ होने पर कुछ आंसू बहा लें, दिल भी हल्का हो जाएगा। हां, अगर किसी मौके पर रोना न आए और सिचुएशन ये डिमांड करे कि रोना जरूरी है तो घड़ियाली आंसू भी बहा सकते हैं।
रविवार का दिन है। ये जरूरी है कि आप मुस्कुराते रहें, लेकिन जैसा कि किसी शायर ने खूब कहा है- ‘रोज अच्छे नहीं लगते आंसू, खास मौकों पे मजा देते हैं।’ आप आंसुओं की ताकत जानें, इसलिए हमने आपको आज आंसुओं की कहानी सुनाई है।
ग्राफिक्स: सत्यम परिडा
नॉलेज बढ़ाने और जरूरी जानकारी देने वाली ऐसी खबरें लगातार पाने के लिए डीबी ऐप पर 'मेरे पसंदीदा विषय' में 'वुमन' या प्रोफाइल में जाकर जेंडर में 'मिस' सेलेक्ट करें।